Broj: 711-I-204-P-31-20/23-13-23

Zagreb, 17. siječnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Tatijane Vučetić i Aleksandre Jozić-Ileković kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“, br. 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom vlastitih saznanja mogućeg sukoba interesa dužnosnice Anite Nosić, općinske načelnice Općine Lovreć do 19. svibnja 2021.**,na 200. sjednici, održanoj 17. siječnja 2023., donosi sljedeću

**ODLUKU**

**Postupak za odlučivanje o sukobu interesa protiv dužnosnice Anite Nosić, općinske načelnice Općine Lovreć do 19. svibnja 2021., neće se pokrenuti s obzirom da primjenom pravnog stajališta pravomoćne presude Upravnog suda u Splitu, poslovnog broja UsIrs-80/20-10 od 26. listopada 2020., te prikupljenih očitovanja i podataka, a u vezi prijave prebivališta navedene dužnosnice na adresi u Zagrebu radi ostvarivanja prava na subvencioniranje stambenog kredita, ne proizlazi da je u postupanju dužnosnice došlo do moguće povrede odredbi ZSSI-a.**

Obrazloženje

Povjerenstvo je na temelju napisa objavljenih u medijima, i to na portalu tportal.hr dana 7. veljače 2020. pod naslovom: „Anita Nosić ipak se prijavila u Zagrebu, ali je sad u novim problemima – nije vratila mandat načelnice Općine Lovreć“, otvorilo predmet u odnosu na dužnosnicu Anitu Nosić pod brojem P-31/20.

U objavljenom članku u bitnom se ukazuje na okolnost da je dužnosnica Anita Nosić, općinska načelnica Općine Lovreć do 19. svibnja 2021., kupila stan u Zagrebu uz državnu subvenciju za što je morala prijaviti prebivalište u Zagrebu na adresi na kojoj se stan nalazi, kao i da je zbog sumnje da ne živi u Zagrebu, zbog čega ne bi mogla biti općinska načelnica Općine Lovreć, reagiralo Ministarstvo graditeljstva smatrajući da je ista prekršila ugovor kojim je dobila subvencionirani kredit.

Člankom 3. stavkom 1. točkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu toga Zakona.

Uvidom u Registar dužnosnika, kojeg ustrojava i vodi Povjerenstvo, utvrđeno je da je Anita Nosić obnašala dužnost općinske načelnice Općine Lovreć od 25. svibnja 2017. do 6. veljače 2020. te ponovno od 27. listopada 2020. do 19. svibnja 2021. Slijedom navedenog, povodom obnašanja navedene dužnosti Anita Nosić bila je u obvezi postupati sukladno odredbama ZSSI-a.

U svrhu utvrđivanja činjenica u postupku iz nadležnosti Povjerenstva od Agencije za pravni promet i posredovanje nekretninama (u daljnjem tekstu: APN) zatraženo je dopisom Broj: 711-I-266-P-31/20-02-11 od 17. veljače 2020. očitovanje je li Anita Nosić ostvarila i koristila pravo na subvenciju prema Zakonu o subvencioniranju stambenih kredita (ili po nekoj drugoj osnovi) za kupnju stana u Zagrebu i po kojem programu, a ukoliko jest, zatražena je dostava cjelokupne dokumentacije.

APN je na traženje Povjerenstva dopisom od 21. veljače 2020. KLASA: 032-02/20-01/3, URBROJ: 356-01/20-2, dostavio dokumentaciju vezanu uz predmet subvencioniranja stambenih kredita za dužnosnicu Anitu Nosić. U navedenom dopisu se navodi da je 1. rujna 2017. APN sukladno odredbi članka 1. stavka 2. Zakona o subvencioniranju stambenih kredita („Narodne novine“, broj 65/17.) objavio Oglas o početku zaprimanja zahtjeva za subvencioniranjem stambenih kredita u sklopu Programa subvencioniranja stambenih kredita povodom čega je zaprimljeno 2399 zahtjeva od kojih je odobreno ukupno 2312 dok ih je odustalo 42, a 45 je odbijeno jer nisu ispunili sve zakonom propisane uvjete. Također se navodi da je Zahtjev za subvencioniranje stambenog kredita Anite Nosić u APN-u zaprimljen 7. rujna 2017.

Iz Oglasa APN-a o početku subvencioniranja stambenih kredita KLASA: 370-06/17-01/1, URBROJ: 356-01/17-1 od 1. rujna 2017. proizlazi da je istim utvrđeno da subvencioniranje stambenih kredita za 2017. godinu počinje danom objave u „Narodnim novinama“ te da se zahtjevi zaprimaju od 4. rujna 2017. kao i da se zahtjevi za subvencioniranje kredita, zajedno sa zahtjevom za stambeni kredit, podnosi odabranoj kreditnoj instituciji.

Iz dokumentacije dostavljene u prilogu dopisu APN-a proizlazi da je Zahtjev za subvencioniranje kredita Anita Nosić podnijela APN-u 7. rujna 2017. te je u zahtjevu, pored ostalog, navela prebivalište na adresi …………………. Zahtjevu je dužnosnica priložila Odluku o odobrenju stambenog kredita odabrane kreditne institucije, Izjavu od 30. kolovoza 2017. kojom potvrđuje da u vlasništvu nema stan ili kuću, presliku osobne iskaznice iz koje je razvidno da je dužnosnica imala prebivalište na adresi ………………, Lovreć, Ugovor o kupoprodaji nekretnine od dana 27. lipnja 2017., otplatnu tablicu kredita, preslike građevinske i uporabne dozvole za stambenu građevinu te zemljišnoknjižni izvadak za istu nekretninu.

U prilogu dopisu APN je dostavio Odluku o odobravanju subvencioniranja kredita, KLASA: 370-06/17-03/838, URBROJ: 356-05/17-2, koju je donio direktor APN-a 22. rujna 2017. i kojom je dužnosnici Aniti Nosić odobreno davanje subvencioniranog kredita.

Također, u prilogu dopisu dostavljen je Ugovor za odobravanje stambenog kredita na temelju Zakona o subvencioniranju stambenih kredita broj: 9916504089, sklopljen 26. rujna 2017. između kreditne institucije, dužnosnice Anite Nosić kao korisnice kredita i Republike Hrvatske zastupane po APN-u, kojim je u Posebnim odredbama u točki 10. utvrđeno da se korisnik kredita obvezuje u roku od 30 dana od dana stupanja u posjed stana ili kuće prijaviti prebivalište na adresi stana ili kuće za čiju se kupnju odobrava kredit koji je predmet Ugovora.

Iz dokumentacije koja je dostavljena uz dopis APN-a utvrđeno je da je Odluka o odobravanju subvencioniranja kredita od 22. rujna 2017. izmijenjena Odlukom o odobravanju subvencioniranja kredita, KLASA: 370-06/17-03/838, URBROJ: 356-05/17-4, koju je donio direktor APN-a 27. studenoga 2017., i to u dijelu dinamike isplate iznosa koji se subvencionira.

Nadalje, u prilogu dopisa APN-a dostavljena je poruka e-pošte koju je dužnosnica Anita Nosić 10. siječnja 2019. uputila APN-u dostavljajući elektronički zapis o prebivalištu prema kojem je dužnosnica 10. prosinca 2018. prijavila prebivalište na adresi …………………… Zagreb. Ista je nadalje porukom e-pošte od 7. veljače 2020. uputila APN-u zahtjev za raskid Ugovora broj: 9916504089 sklopljen 26. rujna 2017., no iz daljnje korespondencije APN-a proizlazi da je dužnosnica naknadno odbila potpisati predloženu izjavu.

Također, od Ministarstva unutarnjih poslova, Policijske uprave splitsko-dalmatinske dopisom Broj: 711-I-267-P-31/20-03-11 od 17. veljače 2020. zatraženi su podaci, uključujući povijesne, o prebivalištu i boravištu dužnosnice Anite Nosić te je isto tijelo dopisom Broj: 511-12-19-1996/2020 od 25. veljače 2020. dostavilo Uvjerenje o prebivalištu iz kojeg je razvidno da je Anita Nosić od 13. rujna 2006. do 10. prosinca 2018. imala prijavljeno prebivalište na adresi u Lovreću, …………………., a od 10. prosinca 2018. do 7. lipnja 2019. na adresi u Zagrebu, ……………………., a potom od 7. lipnja 2019. ponovno na adresi u Lovreću, …………….. . ….

Nastavno na očitovanje APN-a od 21. veljače 2020. Povjerenstvo je dopisom Broj: 711-I-259-P-31-20/21-06-11 od 11. veljače 2021. dodatno zatražilo od APN-a dostavu Zapisnika o primopredaji stana koji je bio predmet subvencioniranja odnosno drugog dokaza iz kojeg je utvrđeno kad je Anita Nosić stupila u njegov posjed budući da je Ugovorom za odobravanje stambenog kredita utvrđena obveza korisnika kredita u roku od 30 dana od dana stupanja u posjed prijaviti prebivalište na adresi stana za koji se odobrava kredit. Također je zatraženo očitovanje u kojim je iznosima i kada APN isplaćivao sredstva odobrena za subvencioniranje kredita, temeljem kojeg zahtjeva za subvencioniranjem kredita je donesena Odluka o odobravanju subvencioniranja kredita od 27. studenoga 2017. te koje je radnje APN poduzeo povodom traženja korisnice za raskidom ugovora od 26. rujna 2017.

Na spomenuti dopis Povjerenstva APN nije odgovorio te je dopisom Broj: 711-I-1625-P-31-20/21-07-11 od 5. listopada 2021. Povjerenstvo ponovilo traženje te je APN dostavio očitovanje u dopisu KLASA: 032-02/20-01/3, URBROJ: 356-01/21-4, od 9. studenoga 2021. u kojem je naveo da je APN u konkretnom slučaju od korisnice subvencije zatražio dostavu Potvrde o prebivalištu što je i dostavljeno te je predmet stavljen ad acta, a da je ponovljenom provjerom putem policijske uprave utvrđeno da je korisnica odjavila prebivalište s adrese kupljenog stana na temelju čega je privremeno obustavljena uplata zadnje subvencije ugovorenog kredita.

U prilogu navedenog dopisa APN je dostavio financijsku karticu isplaćenih financijskih sredstava koja su odobrena za subvencioniranje kredita po Odluci o odobravanju subvencioniranja kredita od 22. rujna 2017. odnosno Ugovora za odobravanje stambenog kredita na temelju Zakona o subvencioniranju stambenih kredita kao i Oglas o početku subvencioniranja stambenih kredita na temelju kojeg je donesena odluka o subvencioniranju stambenog kredita od 27. studenoga 2017.

U spomenutom dopisu APN je naposljetku istaknuo da kao provedbeno tijelo Ministarstva prostornoga uređenja, graditeljstva i državne imovine nema Statutom ili drugim pozitivnim propisom nikakve ovlasti za poduzimanje radnji u dijelu kontrole, obilaska ili drugih aktivnosti osim izvještavanja nadležnih institucija o informacijama kojima raspolaže te kontrole zaprimljenih zahtjeva u dijelu koji se odnosi na Zakonom propisani sadržaj te da je zahtjev korisnice subvencije za raskidom imao za posljedicu činjenicu kako još nije uplaćen zadnji dio subvencije za tekuću godinu budući da nije bio siguran status korisnika kredita koji je zahtijevao pa odustao od raskida subvencije. Također se navodi da se Zakonom ostvareno pravo na subvenciju stambenog kredita priznaje korisniku u ovom trenutku te da nisu ispunjeni Zakonom propisani uvjeti za raskid istog.

Povjerenstvo je nadalje od Općine Lovreć dopisom Broj: 711-I-1674-P-31-20/22-09-23 od 5. rujna 2022. zatražilo dostavu presude Upravnog suda u Splitu kojom je poništeno rješenje pročelnika Jedinstvenog upravnog odjela Općine Lovreć od 19. veljače 2020. i kojim je utvrđen prestanak mandata općinske načelnice Anite Nosić s danom 7. veljače 2020. na koje je traženje Općina Lovreć odgovorila dopisom KLASA: 024-07/22-01/61, URBROJ: 2181-30-03-22-2, od 12. rujna 2022. dostavljajući navedenu presudu.

Presudom Upravnog suda u Splitu poslovni broj: UsIrs-80/20-10 od 26. listopada 2020. poništeno je rješenje pročelnika Jedinstvenog upravnog odjela Općine Lovreć KLASA: UP/I-034-01/20-01/01, URBROJ: 2129-04-03-20-1 od 19. veljače 2020. te je predmet vraćen na ponovni postupak. U obrazloženju navedene presude navodi se da sud nalazi nesporno utvrđenim kako je Anita Nosić u spornom razdoblju stvarno prebivala na području Općine Lovreć te da je u namjeri korištenja subvencioniranja kredita fiktivno prijavila prebivalište u Zagrebu kako bi ispunila traženi uvjet prijavljenog prebivališta međutim, da je prema ocjeni suda činjenica što je tužiteljica kao prebivalište prijavila adresu na kojoj nije imala namjeru niti se stalno nastanila radi ostvarenja svojih obiteljskih, profesionalnih, ekonomskih te drugih prava i obveza, mogla imati negativne posljedice u postupku koji se vodi pred APN-om, a s tim u vezi i pitanje prekršajne odgovornosti jer je kao prebivalište prijavila mjesto i adresu na kojoj nije imala namjeru trajnog nastanjenja. U presudi se također upućuje na presudu Visokog upravnog suda Republike Hrvatske poslovnog broja; Usž-2069/15-2 od 2. prosinca 2015. u kojoj je izraženo stajalište kako okolnost da su tužitelji odjavili novo prebivalište, radi ostvarivanja svrha vezanih za životne interese, ne znači da tužitelji nisu prebivali na ranijoj adresi na način kako to podrazumijeva odredba članka 2. stavka 1. Zakona o prebivalištu („Narodne novine“, broj 144/12. i 158/13.).

Povjerenstvo je nadalje od Općine Lovreć dopisom Broj: 711-I-2053-P-31-20/22-11-23 od 12. listopada 2022. zatražilo očitovanje je li Anita Nosić povodom spomenute presude nastavila obnašati dužnost općinske načelnice Općine Lovreć te je Općina Lovreć dopisom KLASA: 024-07/22-01/61, URBROJ: 2181-30-03-22-4, od 14. listopada 2022. potvrdila da je dužnosnica povodom iste presude nastavila obnašati spomenutu javnu dužnost.

Člankom 60. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI/21) propisano je da će se postupci započeti prije stupanja na snagu toga Zakona dovršiti prema odredbama ZSSI-a, slijedom čega se postupak u ovom predmetu, budući da je započet prije stupanja na snagu ZSSI/21-a, tj. prije 25. prosinca 2021., ima dovršiti prema odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti, zatim kada se osnovano može smatrati da privatni interes dužnosnika utječe na njegovu nepristranost u obavljanju javne dužnosti te kada privatni interes može utjecati na nepristranost dužnosnika u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Prema stavku 2. istoga članka ZSSI-a dužnosnici su osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Povjerenstvo nastavno na sve utvrđeno zaključuje da se primjenom stajališta Upravnog suda u Splitu poslovni broj: UsIrs-80/20-10 od 26. listopada 2020., a u kojoj se upućuje i na sudsku praksu Visokog upravnog suda Republike Hrvatske, fiktivna prijava prebivališta dužnosnice na adresi u Zagrebu, radi ostvarivanja prava na korištenje subvencioniranja stambenog kredita, ne odražava na obnašanje dužnosti općinske načelnice Općine Lovreć budući da je dužnosnica stvarno prebivala na adresi u Lovreću.

Eventualne nepravilnosti ili nezakonitosti u postupanju dužnosnice prilikom odjave odnosno prijave prebivališta u tom bi smislu bila nadležna utvrđivati tijela nadležna za nadzor nad provedbom Zakona o prebivalištu odnosno Zakona o subvencioniranju stambenih kredita, a što nije u nadležnosti Povjerenstva, kao što isto nije nadležno niti utvrđivati povrede načela djelovanja iz članka 5. ZSSI-a sukladno važećoj praksi Visokog upravnog suda Republike Hrvatske.

Sukladno tome, Povjerenstvo zaključno smatra da iz postupanja Anite Nosić, općinske načelnice Općine Lovreć do 19. svibnja 2021., a u vezi prijave prebivališta navedene dužnosnice na adresi u Zagrebu radi ostvarivanja prava na subvencioniranje stambenog kredita, ne proizlazi moguća povreda odredbi ZSSI-a.

Slijedom svega navedenog, odlučeno je kao u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Anita Nosić, osobnom dostavom
2. Podnositelj prijave, putem e-maila
3. Objava na internetskoj stranici Povjerenstva
4. Pismohrana